Цар Сулеман и Саво патријар
0001    Дозивао царе Сулемане, 
0002    Дозивао Ћуприлијћ-везира: 
0003    „Вјерна слуго, Ћуприлијћ-везире! 
0004    „Како бисмо земљу потурчили, 
0005    „Да не има вјере свакојаке, 
0006    „Да немамо међу собом кавге?” 
0007    Говори му Ћуприлијћ везире: 
0008    „Господару, царе Сулемане! 
0009    „Не мо’ш, царе, земљу потурчити, 
0010    „Ел те земља послушати не ће; 
0011    „Но ти пиши један ситан ферман, 
0012    „Те га прати ка Јерусалиму 
0013    „Старцу Саву влашком патријару, 
0014    „Нека дође у Стамбола града, 
0015    „Обдари га даром великијем, 
0016    „Те приволи Сава патријара, 
0017    „Приволи га, да ти се потурчи; 
0018    „Ако могнеш Сава потурчити, 
0019    „Сва ће ти се земља потурчити.” 
0020    То кад чуо царе Сулемане, 
0021    Брже пише сићана фермана, 
0022    Те га шаље ка Јерусалиму 
0023    Старцу Саву Српском патријару: 
0024    „Старче Саво, влашки патријару! 
0025    „Ходи дођи у Стамбола града, 
0026    „Те с’ потурчи у Стамболу моме, 
0027    „Чинићу те мухурли везиром, 
0028    „Да сву земљу редом потурчимо, 
0029    „Да немамо међу собом кавге.” 
0030    Оде ферман ка Јерусалиму, 
0031    Гледа њега Саво патријаре, 
0032    Ферман гледа, ситну књигу пише, 
0033    Опреми је цару Сулеману, 
0034    У књизи му овако говори: 
0035    „Господару, царе Сулемане! 
0036    „Ходи дођи ка Јерусалиму, 
0037    „Те ти клањај за неђељу дана, 
0038    „Да ти падне ватра из небеса, 
0039    „И потече вода из камена; 
0040    „Тад’ ћу ти се, царе потурчити, 
0041    „И сву ћу ти земљу потурчити.” 
0042    Књига дође цару Сулеману; 
0043    Када виђе, што му књига пише, 
0044    Он дозива Ћуприлијћ-везира: 
0045    „Слуго моја, Ћуприлијћ-везире! 
0046    „Ево мене ситна књига дође 
0047    „Баш од Сава влашког патријара: 
0048    „Не ће доћи у Стамбола града, 
0049    „Већ ме зове ка Керсуалиму, 
0050    „Да клањамо за неђељу дана, 
0051    „Да нам падне ватра из небеса, 
0052    „Да потече вода из камена; 
0053    „Тад’ ће нам се Саво потурчити, 
0054    „И сву земљу може потурчити; 
0055    „Већ ти крени млогу силну војску, 
0056    „Крени војске дванаест хиљада, 
0057    „Да идемо ка Јерусалиму.” 
0058    Једнак везир цара послушао, 
0059    Крену војске дванаест хиљада, 
0060    Увезли се у море дебело, 
0061    Здраво царе море пребродио, 
0062    Те отиде у Јерусалима; 
0063    Патријар га добро дочекао, 
0064    На конаке војску разредио; 
0065    Па устаде царе Сулемане, 
0066    Он подвикну хоџе и шехове 
0067    И хаџије и редом муктије, 
0068    Те клањају Турскога намаза. 
0069    Клањаше га за неђељу дана, 
0070    Ал’ ето ти чуда великога. 
0071    Не паде им ватра из небеса, 
0072    Не потече вода из камена! 
0073    Откани се царе Сулемане, 
0074    А допаде Саво патријаре; 
0075    Он подвикну триста калуђера, 
0076    Обукоше расе калуђерске, 
0077    А скидоше капе камилавке, 
0078    Па узеше књиге јеванђеља, 
0079    Они чате и Богу се моле. 
0080    Кад је било у двадесет сата, 
0081    У двадесет, јоште и четири, 
0082    Паде њима ватра из небеса, 
0083    Од ватре се сва црква засјаја, 
0084    Потече им вода из камена, 
0085    Сву цареву напојила војску. 
0086    То кад виђе царе Сулемане, 
0087    Ману руком, прекрстит’ се ћаше, 
0088    Не даде му Ћуприлијћ везире: 
0089    „Аман, царе, за Бога једнога! 
0090    „Не остави вјеру у каура! 
0091    „Но да дамо млогога прилога: 
0092    „Потпиши им три товара воска, 
0093    „Три товара воска и тамљана, 
0094    „Да смо дужни светој Божјој цркви 
0095    „На годину дават’ од данаске, 
0096    „Од данаске до суда страшнога.” 
0097    Послуша га царе Сулемане, 
0098    Те потписа три товара воска, 
0099    Три товара воска и тамљана, 
0100    Како таде, тако и данаске 
0101    Да је дужан то давати цркви.

Избор 
 Сабрана дела Вука Караџића, Српске народне пјесме, издање о стогодишњици смрти Вука Стефановића Караџића 1864-1964 и двестогодишњици његова рођења 1787-1987, Просвета. Пјесме јуначке средњијех времена, књига трећа 1846, Београд, 1988., стр. 48-50.

Српске епске народне песме
Збирка народних песама Вук књига трећа